LIETUVOS RESPUBLIKOS SEIMO KANCELIARIJOS

TEISĖS DEPARTAMENTAS

IŠVADA

DĖL LIETUVOS INVESTICIJŲ ĮSTATYMO NR. VIII-1312 2, 12, 13 STRAIPSNIŲ PAKEITIMO IR ĮSTATYMO PAPILDYMO 91 STRAIPSNIU ĮSTATYMO PROJEKTO

2014-09-12 d. Nr. XIIP-2193

Vilnius

Įvertinus projektą dėl jo atitikties Konstitucijai, įstatymams, Europos Sąjungos teisės aktams ir teisės technikos taisyklėms, teikiame šią pastabą:

Projekto 2 straipsniu įstatymą siūloma papildyti 91 straipsniu, kurio 4 dalyje siūloma nustatyti, jog „Privatiems subjektams priklausantys žemės sklypai į teritoriją gali būti įtraukiami gavus privačios žemės sklypų savininkų sutikimą, jeigu tie žemės sklypai atitinka Vyriausybės ar jos įgaliotos institucijos nustatytus reikalavimus.“ Pastebėtina, jog siūlomas pagrindas į pramonės parko teritoriją įtraukti privačių savininkų sklypus gavus tik šių asmenų sutikimą, kelia abejonių.

Pirma, manytina, jog siūlomas reguliavimas yra nepakankamas, nes neaišku, kokios formos (žodinis, rašytinis, notarinis, sutartinis ar kitoks) turėtų būti sutikimas.

Antra, neaišku, kokiu eiliškumu toks sutikimas turėtų būti gaunamas atsižvelgiant į aptariamo straipsnio 3 dalyje nustatytą tvarką.

Trečia, nesuprantama, kodėl tokie sklypai pagal aptariamo straipsnio 10 dalį tik gali būti išnuomojami pramonės parko operatoriui. Neaišku, kokios aplinkybės lemtų nuomos galimumą ar negalimumą. Be to, neaišku, kokį teisinį statusą turėtų neišnuomoti sklypai, kokie teisiniai santykiai sietų jų savininkus ir pramonės parko operatorius, kokiais teisiniais pagrindais veiktų įmonės, įsikūrusios neišnuomotuose sklypuose, ar tokie sklypai apskritai galėtų būti laikomi pramonės parko dalimi.

Ketvirta, iš siūlomos projekto formuluotės taip pat nėra aišku, ar Vyriausybė ar jos įgaliota institucija nustatytų reikalavimus tik tokiems žemės sklypams, kurie priklauso privatiems subjektams, ar visiems žemės sklypams, kurie būtų pramonės parko teritorijoje.

Siūlytina tobulinti reguliavimą, kad jo esmė ir turinys būtų aiškūs ir nedviprasmiški.

Teisės departamento direktorius Andrius Kabišaitis

D. Zebleckis

A. Dulevičiūtė-Akimovienė